# Silvestrik (An Uhel)

Oberennoù damheñvel pe handelvoù all zo ivez, gwelout Silvestrig.
| ◄ Iannik ar Bon-garçon | Silvestrik | Ann aotro Rosmadek ► |
Me ’m euz ur mab Silvestrik, ha n’am euz nemet-han, Hag ’n euz bet hardison da zont d’am glac’haran ;
 Bet ’n euz ann hardieges da vont a-rok he benn, Ema zoudart en arme, dirag he gabitenn.
 Me ’m euz bet ar vadeles da vonet d’hen goulenn, Dirag kalz tud-a-feson, digant he gabitenn.
 Ar c’habitenn, p’am gwelaz, a chommaz saouezet : — Ganac’h-c’hui, den ansienn, me a zo saouezet !
 Lemel digant ar roue ’sonjoc’h he zoudarded ? Touchet hen euz paeamant, ambarkin a zo red. —
 — Lavaret d’in, kabitenn, pegement eo koustet, Ha m’am euz arc’hant ’walc’h, a vezo rambourset. —
— Hag ho pe pemp kant skoed, n’ho pe ket ann-ez-han, Rag n’euz soudart er vandenn a blij d’in evel-t-han. —
Pa oann-me en Roz-Julou em gwele kousket-mad, Me ’glewe merc’hed ’r Roudour o kana zon ma mab.
 Ha me ’treï euz ar voger, hag o komanz goela : Aotro Doue, Silvestrik pe-lec’h out-te brema ?
 Marteze te ’zo maro pemp kant lew diouz-in Taolet da eskernigou d’ar pesked da zibri !
 Taolet da eskernigou da zibri d’ar pesked, Ma vijent ganin brema, me ’m boa ho briated !
 Me ’m euz un evnik bihan du-man, en toul ma dor, Bars-e-kreiz tre daou vean, en un toul ar vogor ;
 Bars-e-kreiz tre daou vean, en un toul ar vogor, Tromplet eo ma speret, mar n’ema ket en gor.
 Mar deu d’am evn da zevel, da ober bloaves-mad, Me a lako ma evnik d’ vont da welet ma mab.
 — Oh ! ia, skrivet ho lizer, denik-koz, pa garfet, Me a zo prest d’hen dougenn raktal en ho reket. —
 Pa oa skrivet al lizer, laket d’ann evn ’n he vek, Etrezeg Metz-sant-Lauranz gant-han ’z eo partiet……
 — Arretet-c’hui, Silvestrik, lennet al lizer-ma, A zo digasset d’ac’h-c’hui gant ho tad ’zo duma. —
 — Diskennet, evnik bihan da vordik ann ablestr, Ma skrivinn d’ac’h ul lizer da gass d’am zad d’ar ger ;
 Ma skrivinn d’ac’h ul lizer ewit laret d’ez-han Barz pemzek dez a hidu me em gavo gant-han…… —
— Bonjour d’ac’h, evnik bihan, brema pa ’z oc’h c’hui bet ; Hah hen ’zo iac’h Silvestrik, mar ho euz-han gwelet ? —
 — Ia, iac’h ez eo Silvestrik, komzet am euz gant-han, Bars pemzek dez a hidu, en em gavo aman…… —
 Pa oa ann tad glac’haret ho ober he ganvou, Ez oa he vab Silvestrik ’n toul ann or o selaou :
— Tawet, tawet, eme-z-han, tad a volonte-vad, Na skuillet ken a zaelou, setu aman ho mab ;
 Na skuillet ken a zaelou, setu aman ho mab, O tizreï euz ann arme, ma fardonet, ma zad :
 Dalit c’hui ma c’horn-butun ha ma ziou bistolenn, Ar re-ze a roann d’ac’h ewit ho pinijenn ;
 Ewit ma c’hallfet laret ho po maget ur mab Ewit ho glac’hari : ma fardonet, ma zad. —
Dastumet en paroz Duault, (Kostez-ann-anter-noz)
Etre chapel Sant-Efflam ha tossenn Menez-Bre, ’Zo ur c’habitenn iaouank o sevel un arme ;
 ’Zo ur c’habitenn iaouank o sevel un arme, Me ’m euz ur mab Silvestrik a lavar mont iwe .
 Me ’m euz ur mab Silvestrik ha n’am euz nemet-han, N’euz soudard bars ar vandenn a gareur evel-t-han.
 Me am bo ar vadèles da vonet d’hen goulenn Gant kalz a dud-a-feson digant hi gabitenn.
 Ar c’habitenn, p’hen klewas, da zelaou ’zo chomet : — Gant-oc’h, denik ansienn, me a zo saouezet !
 Fellout d’ac’h trompla ’r roue, ha kaout he zoudarded ? Touchet hen euz ann arc’hant, d’ann arme renk monet ;
 Pa rofac’h d’in pemp kant skoed, n’ho po ket ann-ez-han, Na euz soudard er vandenn a blij d’in evel-t-han. —
 — Adieu eta, Silvestrik, er giz ur mab prodig ! Ma vijac’h chommet er ger, ni ’vije pinvidik !
 Me ’m euz un evnik bihan en kichenn toul ma dor, En un toullik ar voger, me gred eman en gor.
Na te, ma evnik bihan, te az euz diou-askel, A nijfe dreist ar mor braz, oh ! ia, dreist ar mor pell ;
 A nijfe ewit-on-me bete penn ann arme, Da c’houzout hag ema Silvestrik en buhe ?…… —
— Demad d’ac’h-c’hui, Silvestrik, demad d’ac’h a larann. — — Ha did, iwe evn bihan, pa ’z out deut bet’ aman. —
 — Me zo digasset ama gant ho tad dezolet, Hag a lavar, Silvestrik, ez eo c’hui ’ zo kiriek. —
 — Diskennet, evnik bihan, diskennet war h’ taou-droad, Ma skrivinn d’ac’h ul lizer da gass d’ar ger d’am zad ;
 Ma skrivinn d’ac’h ul lizer da gass d’ar ger d’ez-han, Bars daou-vloas a hirio e vinn arru gant-han…… —
 — Pa oann-me bars ma gwele, ma gwele kousket mad, Me ’glewe merc’hed Roudour o kana zon ma mab…… —
 Pa oa ann tad dezolet ho ober he ganvou, A oa he vab Silvestrik ’n toul ann or o selaou.
 — Na sesset, tad dezolet, sesset-c’hui da oela, Sellet ho mab Silvestrik a zo arru ama !…… —
Plouaret ( Kostez-ann-anter-noz).
* ↑ La chanteuse prononçait ablest, mot inintelligible ; elle devait peut-être dire ma lestr, mon navire. Peut-être aussi le mot ablestr désigne-t-il quelque partie d’un navire, puisque, comme nous l’avons vu au vers 10, Sylvestrik était marin, quoique son père lui envoyât son petit oiseau à Metz en Lorraine.
* ↑ Cette pièce correspond à celle du Barzaz-Breiz (page 141, 6ème édition), connue sous le nom de Le Retour d’Angleterre. — Voir dans la Revue Archéologique, livraison de mars 1868, page 227, un article très-intéressant où M. D’Arbois de Jubainville compare ces deux versions avec celle du Barzaz-Breiz.